ಮಳೆ: ಆಡುವಳ್ಳಿ ಗ್ರಾಮದಲ್ಲಿ ಧರೆ ಕುಸಿತ ನರಸಿಂಹರಾಜಪುರ: ತಾಲ್ಲೂಕಿನಾದ್ಯಂತ ಶನಿವಾರ ಬೆಳಿಗ್ಗೆಯಿಂದ ಸಂಜೆಯವರೆಗೂ ಭಾರಿ ಪ್ರಮಾಣದಲ್ಲಿ ಮಳೆ ಸುರಿದಿದ್ದು ಹಲವು ಕಡೆ ಹಾನಿ ಸಂಭವಿಸಿದೆ. ತಾಲ್ಲೂಕಿನ ಗಡಿಗೇಶ್ವರ ಸಮೀಪದ ಆಡುವಳ್ಳಿ ಗ್ರಾಮದ ಸರ್ಕಾರಿ ಶಾಲೆಯ ಸಮೀಪ ಧರೆ ಕುಸಿದು ಬಿಸಿಯೂಟ ಕೊಠಡಿಯ ಸಮೀಪದವರೆಗೂ ಮಣ್ಣು ಕುಸಿದಿದ್ದು ಅದು ಬೀಳು ಸ್ಥಿತಿಗೆ ತಲುಪಿದೆ. ಇದೇ ಗ್ರಾಮದ ರೇವಣ್ಣ ಗೌಡ ಎಂಬುವರ ಮನೆಯ ಸಮೀಪದವರೆಗೂ ಧರೆ ಕುಸಿದಿದೆ. ತೋಟದಲ್ಲಿ ಧರೆ ಕುಸಿದಿದ್ದರಿಂದ ಅಡಿಕೆ, ಕಾಫಿ, ಹಲಸಿನ ಮರ ತೋಟದ ವ್ಯಾಪ್ತಿಯಲ್ಲಿದ್ದ ಕೃಷಿಹೊಂಡಕ್ಕೆ ಹೋಗಿ ಬಿದ್ದಿವೆ. ರೇವಣ್ಣಗೌಡರಿಗೆ ಮನೆಬಿಟ್ಟು ಶಾಲೆಯಕಟ್ಟಡಕ್ಕೆ ಸ್ಥಳಾಂತರಗೊಳ್ಳಲು ತಿಳಿಸಲಾಗಿದೆ. ತಾಲ್ಲೂಕಿನ ಮೇಗರಮಕ್ಕಿ ಗ್ರಾಮದ ಕಿಚ್ಚಬ್ಬಿಯ ಸುಭಾಷ್ ಎಂಬುವರ ಮನೆಯ ಸಮೀಪ ಧರೆ ಕುಸಿದಿದ್ದು ಮನೆ ಬೀಳುವ ಆತಂಕ ಎದುರಾಗಿದೆ. ಪಟ್ಟಣದ ಹಳೇ ಅಂಚೆ ಕಚೇರಿ ವ್ಯಾಪ್ತಿಯ ನಾಗರಕಟ್ಟೆ ಮೇಲೆ ಅರಳಿಮರದ ಕೊಂಬೆ ಕುಸಿದುಬಿದ್ದು ಶೀಟ್,ಪಿಲ್ಲರ್ ಜಖಂಗೊಂಡಿದೆ.